4
A warwara larlar ana tena omomai
(Matiu 13:1-9; Luk 8:4-8)
1 +E Iesu i tur ulak pas a asaer tumokorot na puka tasi. Pa tnan kunum a tarai la tur talilis pasi. Pa i kas uting na mon pa i kes sa na puka tasi. A tnan kunum a tarai rop la tur tumokorot na hang. 2 +Pa i asaer la ana galis a utna ana warwara larlar. I asaer la mange, 3 “Longor! A tena omomai i han sur ir sapran a pat a witla. 4 Ning i sapran amon la, dingla la punga ting na ngas pa manila la rowoi ot pa la ien sen la. 5 Dingla otleng la punga ting na pukna ning i hatat, pa bel al galis a piu ono, pa la gomo kapit, anasa a piu bel i but. 6 Ika ning a kamis i sasai ot, la main pa la marang rop, anasa bel al wakirinla. 7 Dingla na patna otleng la punga tar ting na tinine rosrosla, pa rosrosla la gomo ot pa la rau alar pas la, pa bel la wai. 8 Pa dingla na patna otleng la punga ting na wakak a piu. La gomo pa la itna amon pa la wai, dingla natol a bonot a wanala, dingla diono na bonot, pa dingla takai a mar.” 9 Lamur e Iesu i mang, “Esining a talngana kaning, i wakak ning ir longor ono.”
E Iesu i asaer ana warwara larlar tetek a tarai rop
(Matiu 13:10-17; Luk 8:9-10)
10 Ning e Iesu kama taum ana ning a bonot pa pisir naur a kakak a asaer pa dingla na tarai la kes, la dekeni ana warwara larlarla. 11 Pa i atai la mang, “E God ka saran tar a tastasmai tamulo sur mulor talapor ana ututnala ana nuna matanitu, ning nating i kes kumna. Ika tetek a tarai masik, dir asaer la ona utnala rop ana warwara larlarla, 12 +sur,
‘lar tai pa lar tai, ika bel lar oroi lalani,
lar longor pa lar longor, ika bel lar longor lalani,
pa bel lar tastasmai ono.
Sakana lar tasman lalani,
pa lar talingir, pa ir kepsen a toltol laulau anunla.’ ”
E Iesu i pak a kamkama warwara larlar ana tena omomai
(Matiu 13:18-23; Luk 8:11-15)
13 Pa e Iesu i deken la mange, “Bel mulo talapor ana kamkama warwara larlar ne? Mulor tasman mangmangasa a kamkama ana dingla na warwara larlar otleng? 14 A tena omomai i arlar ana tena warawai ning i asaer ana warwara ane God. 15 A pat a witla ning la punga ting na ngas, la arlar ana tarai ning la longor a warwara, pa e Satan i hanot, pa i kepsen a warwara miting na balanla. 16 Dingla na tarai otleng la arlar ana pat a witla ning la punga ting na pukna ning i hatat. Ning la longor a warwara la tong akesi ana gasgas. 17 Ika a warwara bel i kes rakrakai ting na balanla, bel lar tur bongnan la arlar ana witla ning bel al wakirinla. Ning a mamahatla ir hanot, pa dir alaulau la anasa la tortorot ana warwara ane God, lar punga kapit. 18 +Dingla na tarai la arlar ona pat a witla ning la punga tar ting na tinine rosrosla. La longor a warwara, 19 ika a nuknukinla sur a wakak a keskes te lapiu, pa nuknuk otleng sur anunla na gongon ning i asongo a nuknukinla, pa nuknuk sur a ututnala masik, la rau alar a warwara ane God, pa bel i wai. 20 Dingla na tarai la arlar ana pat a witla ning la punga ting na wakak a piu. La longor a warwara pa la muri, pa la wai natol a bonot, o diono na bonot, o takai a mar a wana.”
A warwara larlar ana lam
(Luk 8:16-18)
21 +Pa e Iesu i atai la mange, “Bel tik ir los pas ta lam pa ir aroh alari ana paket, pa bel ir suahi otleng ting nahai a logo. Ir suahi ot saot na turtur ngasna. 22 +A ututnala rop ning i kes kumna, lamur ir kes puasa. Pa ututnala rop ning di bunur tari, lamur ir hanot talapor. 23 Esining a talngana kaning, i wakak ning ir longor ono.” 24 +E Iesu i atai la mange, “Mulor nuknuk wakak ana saning mulo longori. Ning mulor longor wakak, dir saran a wakak a tastasman tamulo. Pa mulor kibasi, ir itna kol. 25 +Esining i tong akes anuk a asaerla, dir tabar ulaki ana wakak a nuknuk, pa tik ning bel i tong akes anuk a asaerla, dir kepsen otleng anuna siklik wakak a nuknuk kusuni.”
A warwara larlar ana pat a witla ning la gomo
26 E Iesu i atongi otleng mange, “A matanitu ane God i arlar ana barsan ning i sapran tar a pat a witla ting na kabalapiu. 27 Ning i borbor ana moromla pa i sira mata ana kabakiarla, a pat a witla la pusa ot pa la gomo, pa barsan bel i tasmani mang la pusa ot pa la gomo mangmangasa. 28 A piu ot i agomo a rakai a wit larne: a pakana i pusa nigo, pa lamur a sarna i gomo ot, pa patna i mur ot. 29 +Ning a patnala ka makos pa kalang a sol ka hanot, a barsan ir pirat pas la.”
A warwara larlar ana pat a mastad
(Matiu 13:31-32, 34; Luk 13:18-19)
30 E Iesu i atai la mange, “A matanitu ane God i arlar ana sa? Esi na warwara larlar ar atongi sur ar papak ana matanitu ane God? 31 I arlar ana pat a mastad. I natarna kol tana pat a rakaila rop, ning di omani ting na kabalapiu. 32 Ning di ka oman tari, pa i gomo, i itna kol tana rakai a hanganla rop pa i suah sarara a tatatnan rakrakana, pa manila la sira tol pios saot na rakrakana ning i molmol.”
33 E Iesu i warwara tetek la ana galis a warwara larlar ning i arlar ana nunla na mananos, 34 pa bel i warwara tetek la ana ta maskana warwara, a warwara larlarla rop ka. Pa ning la kama taum ana nuna kakak a asaer lar kes, ir papak bot ana kamkama warwara larlarla.
E Iesu i sairas a top pa wuwu
(Matiu 8:23-27; Luk 8:22-25)
35 Ning a rah ma ana pukakiar ning, e Iesu i atai anuna kakak a asaerla mang, “Dalar han lakai utumo na ris a puka tasi.” 36 La kas tetek e Iesu ting na mon, pa la han kusun a kunum a taraila. Pa dingla na mon otleng la han taum onla. 37 Pa rakrakai a wuwu i hanot, pa top i song a mon pa siklik ir murung. 38 E Iesu i borbor tumo lamur ana mon pa i ululnge ana pilo. A kakak a asaer la amata i, pa la atai i mange, “Tena Asaer, dala kar hirua! Mangmangasa, bel u maris dala?” 39 Pa i kamtur, i sairas a wuwu, pa i atai a top, “Ur manah! Ur mililo.” Pa wuwu i manah pa tasi i mililo rop. 40 E Iesu i atai la mange, “Sur asaning mulo matmataut? I mangasa, belot mulo tortorot?” 41 La matmataut kol, pa la deken artalai la mange, “Esi na ngas a barsan ne? A wuwu pa top dia longor tana.”
+ 4:1 Mak 3:7-9; Luk 5:1-3 + 4:2 Matiu 13:34; Mak 4:33-34 + 4:12 Aposel 28:26-27 + 4:18 Matiu 19:23-24 + 4:21 Matiu 5:15; Luk 11:33 + 4:22 Matiu 10:26; Luk 12:2 + 4:24 Matiu 7:2 + 4:25 Matiu 13:12; 25:29; Luk 19:26 + 4:29 Joel 3:13; Tatatai 14:15